NARIADENIE RADY (ES) č. 1039/2005
z 21. júna 2005,
ktorým sa mení a dopĺňa nariadenie (EHS) č. 1907/90, pokiaľ ide o označovanie vajec
RADA EURÓPSKEJ ÚNIE,
so zreteľom na nariadenie Rady (EHS) č. 2771/75 z 29. októbra 1975 o spoločnej organizácii trhu s vajciami (1), a najmä na jeho článok 2 ods. 2,
so zreteľom na návrh Komisie,
keďže:
(1)
Od 1. júla 2005 musia byť vajcia, ktoré sa predávajú na miestnych verejných trhoviskách, opečiatkované kódom, ktorý označuje rozlišovacie číslo producenta a ktorý umožňuje identifikovať spôsob chovu v súlade s článkom 7 ods. 1 písm. a) nariadenia Rady (EHS) č. 1907/90 z 26. júna 1990 o niektorých obchodných normách pre vajcia (2). V niektorých členských štátoch by táto povinnosť mohla spôsobovať ťažkosti malým poľnohospodárskym podnikom s nízkym príjmom, v ktorých sa produkcia vajec častokrát limituje na doplnkovú činnosť. Vzhľadom na to, že možnosť predaja konzumných vajec na miestnom verejnom trhovisku má pre tieto prevádzky veľkú ekonomickú a sociálnu dôležitosť, je vhodné povoliť členským štátom oslobodiť ich od povinnosti označovania. Je preto potrebné v tejto súvislosti ustanoviť výnimku pre producentov vajec, ktorých poľnohospodársky podnik nemá viac než 50 nosníc.
(2)
Z dôvodu naliehavosti tejto záležitosti je nevyhnutné udeliť výnimku vo vzťahu k šesťtýždňovému obdobiu uvedenému v odseku I bod 3 Protokolu o úlohe národných parlamentov v Európskej únii, ktorý tvorí prílohu k Zmluve o Európskej únii a zmluvám o založení Európskych spoločenstiev.
(3)
Nariadenie (EHS) č. 1907/90 by sa preto malo zodpovedajúcim spôsobom zmeniť a doplniť,
PRIJALA TOTO NARIADENIE
Článok 1
V článku 2 ods. 3 nariadenia (EHS) č. 1907/90 sa posledný pododsek nahrádza takto:
„Avšak vajcia, ktoré predáva producent na miestnom verejnom trhovisku, sú označené kódom určeným v článku 7 ods. 1 písm. a). Členské štáty môžu oslobodiť producentov vajec, ktorých poľnohospodársky podnik nemá viac než 50 nosníc, od tejto povinnosti pod podmienkou, že sa tieto vajcia predávajú na miestnom verejnom trhovisku, ktoré sa nachádza v produkčnej oblasti v dotknutom členskom štáte, a že názov a adresa poľnohospodárskeho podniku sú uvedené na mieste predaja.“
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Uplatňuje sa od 1. júla 2005.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Luxemburgu 21. júna 2005